Diari Oficial de la Generalitat Valenciana


Sumari del DOGV 6977, del 04-03-2013 (2013/2274)

DECRET 37/2013, d'1 de març, del Consell, pel qual s'aprova el canvi de denominació de l'Il·lustre Col·legi Oficial d'Odontòlegs i Estomatòlegs de Castelló per la de Col·legi Oficial de Dentistes de Castelló.
----------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/03/01/37/dof/vci/html**

### Dades del document

Número de DOGV
:   6977

Data del DOGV
:   04-03-2013

Secció del DOGV
:   I. DISPOSICIONS GENERALS

Número del document
:   2013/2274


Data del document
:   01-03-2013

Organisme emissor
:   Conselleria de Governació i Justícia

Tipus de document
:   Decret

Anàlisi jurídica

 Descriptors 

:   * Conselleria de Governació i Justícia
    * Castelló de la Plana
    * col·legi professional
    * dentista
    * legislació

DECRET 37/2013, d'1 de març, del Consell, pel qual s'aprova el canvi de denominació de l'Il·lustre Col·legi Oficial d'Odontòlegs i Estomatòlegs de Castelló per la de Col·legi Oficial de Dentistes de Castelló. [2013/2274]  
PREÀMBUL  
  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les administracions públiques i, en l'article 36, preveu que la llei regularà les peculiaritats pròpies del règim jurídic dels col·legis professionals. La legislació bàsica en esta matèria, dictada per l'Estat, es troba arreplegada en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, la Llei 7/1997, de 14 d'abril, el Reial Decret Llei 6/1999, de 16 d'abril, el Reial Decret Llei 6/2000, de 23 de juny, la Llei 25/2009, de 22 de desembre, i la llei 5/2012, de 6 de juliol.  
Per la seua banda, l'Estatut d'Autonomia de la Comunitat Valenciana, en l'article 49.1.22, conferix a la Generalitat competència exclusiva en matèria de col·legis professionals i exercici de les professions titulades, sense perjuí del que disposen els articles 36 i 139 de la Constitució Espanyola.  
En l'exercici d'estes competències es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, que disposa, en el seu article 9.2, que el canvi de denominació d'un col·legi requerirà l'acord previ d'este i l'informe del Consell Valencià de Col·legis corresponent, i haurà de ser aprovat mitjançant un decret del Consell.  
L'Il·lustre Col·legi Oficial d'Odontòlegs i Estomatòlegs de Castelló es troba inscrit en el Registre de Col·legis Professionals i de Consells Valencians de Col·legis Professionals de la Comunitat Valenciana amb el número 84 de la secció primera, per mitjà d'assentament practicat pels òrgans competents de la Generalitat el 25 d'octubre de 1999.  
  
L'esmentada corporació va presentar, en data 19 de juliol de 2010, escrit en què instava la inscripció en el Registre de Col·legis Professionals i de Consells Valencians de Col·legis Professionals de la Comunitat Valenciana de la modificació dels seus Estatuts, acompanyant, a este efecte, certificat de l'acta de l'Assemblea General de 28 de maig de 2010, en la qual es va aprovar modificar els Estatuts de l'Il·lustre Col·legi Oficial d'Odontòlegs i Estomatòlegs de Castelló.  
El Servici d'Entitats Jurídiques, de la llavors Conselleria de Justícia i Administracions Públiques, va remetre, en data 29 de setembre de 2010, ofici al col·legi a fi que esmenara la seua petició inicial, al comprovar-se que la modificació estatutària implicava un canvi en la denominació de l'esmentat col·legi.  
Després de les oportunes esmenes, amb data 6 de juny de 2011, el col·legi va remetre escrit en què manifestava la seua voluntat de procedir al canvi de denominació del col·legi. L'esmentat escrit no s'acompanyava del certificat del secretari, amb el vistiplau del president, de l'acord de la Junta General del Col·legi Oficial d'Odontòlegs i Estomatòlegs de Castelló pel qual s'acordava el canvi de denominació, incloent-hi la nova denominació que pretenia donar-se.  
Amb data 14 de juliol de 2011, el col·legi va remetre certificat de 30 de juny de 2011, del secretari, amb el vistiplau del president, de l'acord adoptat en la reunió de 22 de novembre de 2010, de l'Assemblea General del Col·legi Oficial d'Odontòlegs i Estomatòlegs de Castelló, pel qual s'acordava el canvi de denominació de l'Il·lustre Col·legi Oficial d'Odontòlegs i Estomatòlegs de Castelló, per la de Col·legi Oficial de Dentistes de Castelló.  
En l'elaboració d'este decret s'ha sol·licitat i incorporat a l'expedient, entre altres, informe sobre la necessitat i oportunitat del projecte, així com memòria econòmica sobre l'estimació del cost previst que puga incidir en l'Administració.  
De la mateixa manera, es va sol·licitar informe al Consell Valencià dels Il·lustres Col·legis Oficials d'Odontòlegs i Estomatòlegs de València, Alacant i Castelló, i este, per mitjà d'un escrit de 29 de novembre de 2011, va informar favorablement respecte del canvi de denominació.  
  
En virtut d'això, de conformitat amb el que disposa l'article 9.2 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, prèvia la tramitació prevista en l'article 19 del reglament de desplegament de l'esmentada llei, aprovat pel Decret 4/2002, de 8 de gener, del Consell, a proposta del conseller de Governació i Justícia i amb la deliberació prèvia del Consell, en la reunió del dia 1 de març de 2013,  
  
DECRETE  
  
Article únic. Canvi de denominació  
1. Aprovar el canvi de la denominació de l'actual Il·lustre Col·legi Oficial d'Odontòlegs i Estomatòlegs de Castelló per la de Col·legi Oficial de Dentistes de Castelló.  
2. Ordenar que es procedisca a la inscripció d'este canvi de denominació en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment de l'article 24.b de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana.  
  
  
Mutxamel, 1 de març de 2013  
  
El president de la Generalitat,  
ALBERTO FABRA PART  
  
El conseller de Governació i Justícia,  
SERAFÍN CASTELLANO GÓMEZ


Còpia Permalink ELI